ส่วนที่ 1

ข้อมูลสรุป (Executive Summary)

ลักษณะการดำเนินธุรกิจ

บริษัท แอดวานซ์ อินโฟร์ เซอร์วิส จำกัด (มหาชน) (“บริษัทฯ” หรือ "ADVANC” หรือ
"เอไอเอส” ) เป็นบริษัทจดทะเบียนในตลาดหลักทรัพย์แห่งประเทศไทยตั้งแต่วันที่ 5 พฤศจิกายน
2534 ดำเนินธุรกิจให้บริการโทรศัพท์เคลื่อนที่ โดยบริษัทฯ
ได้เข้าร่วมทำสัญญาร่วมการงานแบบบีทีโอ (BTO: Build-Transfer-Operate) กับ บริษัท
ทีโอที จำกัด (มหาชน) (ทีโอที) เป็นระยะเวลา 25 ปี ตั้งแต่ปี 2533 สิ้นสุดปี 2558
ซึ่งบริษัทฯได้ให้บริการโทรศัพท์เคลื่อนที่ในย่านความถี่ 900 MHz ในระบบดิจิตอล GSM (Global
System for Mobile Communication) ผลิตภัณฑ์และบริการหลักที่บริษัทฯ
ให้แก่ลูกค้าคือบริการโทรศัพท์เคลื่อนที่ทั้งในระบบชำระค่าบริการรายเดือน (โพสต์เพด) ภายใต้ชื่อ
“เอไอเอส จีเอสเอ็ม แอดวานซ์” และระบบเติมเงิน (พรีเพด) ภายใต้ชื่อ “เอไอเอส
วัน-ทู-คอล!” นอกจากนี้ เอไอเอส ยังมีบริษัทย่อย คือ บริษัท ดิจิตอล โฟน จำกัด (ดีพีซี)
ประกอบธุรกิจให้บริการเครือข่ายโทรศัพท์เคลื่อนที่ระบบดิจิตอล GSM ย่านความถี่ 1800 MHz
ภายใต้สัญญาร่วมการงานแบบบีทีโอ (BTO: Build-Transfer-Operate) กับบริษัท กสท
โทรคมนาคม จำกัด (มหาชน) (กสท.) เป็นระยะเวลา 16 ปี ตั้งแต่ปี 2540 สิ้นสุดปี 2556

ปัจจุบันนอกจากการให้บริการเครือข่ายโทรศัพท์เคลื่อนที่แล้ว บริษัทฯ
ยังมีการลงทุนในบริษัทในเครือทั้งหมด 12 บริษัทดังต่อไปนี้

1.  บริษัท ดิจิตอล โฟน จำกัด (ดีพีซี) ให้บริการโทรศัพท์เคลื่อนที่ระบบ GSM 1800 MHz

2.  บริษัท แอดวานซ์ ดาต้าเน็ทเวอร์ค คอมมิวนิเคชั่นส์ จำกัด (เอดีซี)
    ให้บริการสื่อสารข้อมูลผ่านสายโทรศัพท์และอินเตอร์เน็ตความเร็วสูงในกรุงเทพฯ และ
    เขตปริมณฑล

3.  บริษัท ดาต้าเน็ทเวอร์ค โซลูชั่นส์ จำกัด (ดีเอ็นเอส)
    ให้บริการสื่อสารข้อมูลผ่านสายโทรศัพท์ในเขตต่างจังหวัด

4.  บริษัท แอดวานซ์ คอนแท็ค เซ็นเตอร์ จำกัด (เอซีซี) ให้บริการข้อมูลทางโทรศัพท์ (Call
    Center)

5.  บริษัท แอดวานซ์ เอ็มเปย์ จำกัด (เอเอ็มพี)
    ให้บริการชำระค่าสินค้าหรือบริการผ่านโทรศัพท์เคลื่อนที่

6.  บริษัท แอดวานซ์ เมจิคการ์ด จำกัด (เอเอ็มซี) จัดจำหน่ายบัตรแทนเงินสด

7.  บริษัท เอไอเอ็น โกลบอลคอม จำกัด (เอไอเอ็น) ให้บริการโทรศัพท์ระหว่างประเทศ

8.  บริษัท ซุปเปอร์ บรอดแบนด์ เน็ทเวอร์ค จำกัด (เอสบีเอ็น)
    ได้รับใบอนุญาตให้บริการอินเตอร์เน็ต
    และแอพลิเคชั่นบนอินเตอร์เน็ตรวมถึงบริการเสียงผ่านเครือข่ายอินเตอร์เน็ต(VoIP)

9.  บริษัท ไวร์เลส ดีไวซ์ ซัพพลาย จำกัด (ดับลิวดีเอส) นำเข้าและจัดจำหน่ายโทรศัพท์เคลื่อนที่
    และอุปกรณ์โทรคมนาคม

10. บริษัท แอดวานซ์ ไวร์เลส เน็ทเวอร์ค จำกัด (เอดับลิวเอ็น) ปัจจุบันไม่ได้ดำเนินธุรกิจ

11. บริษัท โมบาย ฟรอม แอดวานซ์ จำกัด (เอ็มเอฟเอ) ปัจจุบันได้หยุดดำเนินธุรกิจ

12. บริษัท ดาต้า ลายไทย จำกัด (ดีแอลที) ให้บริการอินเตอร์เน็ต
    ปัจจุบันได้หยุดดำเนินงานและอยู่ระหว่างการชำระบัญชี

ปัจจัยความเสี่ยง

บริษัทฯ มีปัจจัยความเสี่ยงที่สำคัญ ได้แก่ ความเสี่ยงด้านกฎหมาย ข้อบังคับ และนโยบาย
ความเสี่ยงที่เกี่ยวข้องกับการตลาดและการแข่งขัน ความเสี่ยงด้านระบบปฏิบัติการ
ความเสี่ยงด้านเทคโนโลยี ความเสี่ยงด้านการเงิน และ ความเสี่ยงด้านการบริหารทรัพยากรบุคคล
ความเสี่ยงหากบริษัทฯ กลายเป็น “คนต่างด้าว” ความเสี่ยงที่บริษัทฯ ไม่ได้เป็นคู่ความโดยตรง
และ
ความเสี่ยงจากการดำเนินธุรกิจโทรคมนาคมภายหลังสิ้นสุดระยะเวลาตามสัญญาอนุญาตให้ดำเนินกิจการบริการโทรศัพท์เคลื่อนที่
ในปี 2558

โดยรายละเอียดแสดงในหัวข้อ 1 “ปัจจัยความเสี่ยง”

สรุปฐานะการเงินและผลการดำเนินงาน

ในปี 2550 บริษัทฯ ได้บันทึกรายได้ค่า IC จำนวน 16,530 ล้านบาท และบันทึกรายจ่ายค่า IC
จำนวน 14,054 ล้านบาท ส่งผลให้เอไอเอสมีรายรับสุทธิจากค่า IC ทั้งสิ้น 2,477
ล้านบาทก่อนหักส่วนแบ่งรายได้ ทั้งนี้ เป็นไปตามสัญญาเชื่อมโยงโครงข่ายระหว่างเอไอเอสกับดีแทค
และเอไอเอสกับทรูมูฟ ซึ่งเริ่มต้นการคำนวณ ค่า IC ในเดือนกุมภาพันธ์และเมษายน 2550
ตามลำดับ

สำหรับปี 2550 บริษัทฯ มีรายได้จากการให้บริการ (ไม่รวมค่า IC) เพิ่มขึ้น 2.9% เป็น 78,280
ล้านบาท จาก 76,053 ล้านบาทในปี 2549 เนื่องจากการเติบโตของรายได้พรีเพด
โดยมีฐานลูกค้าพรีเพดที่มากขึ้นและมีคุณภาพดี
รวมถึงราคาค่าบริการที่ให้กับลูกค้าใหม่ในระบบพรีเพดมีราคาเฉลี่ยสูงขึ้น หากรวมรายได้จากค่า IC
บริษัทฯ มีรายได้จากการให้บริการเท่ากับ 94,810 ล้านบาท เพิ่มขึ้น 24.7% จาก 76,053
ล้านบาท ในปี 2549 และมีรายได้รวมในปี 2550 เท่ากับ 108,454 ล้านบาท เพิ่มขึ้น 18.6%
จาก 91,428 ล้านบาทจากปี 2549

กำไรสุทธิสำหรับปี 2550 เท่ากับ 16,290 ล้านบาท เพิ่มขึ้น 0.2% จาก 16,256 ล้านบาทในปี
2549 ในกรณีที่ไม่รวมผลกระทบจากการบันทึกค่า IC นั้น กำไรสุทธิเท่ากับ 14,879 ล้านบาท
ลดลง 8.5% จากค่าใช้จ่ายที่เพิ่มสูงขึ้น ได้แก่ ค่าเสื่อมราคา ค่าใช้จ่ายในการขายและบริหาร
และดอกเบี้ยจ่าย

ในส่วนของโครงสร้างเงินทุน ยังคงมีความแข็งแกร่งด้วยโครงสร้างหนี้ในระดับต่ำ
ซึ่งสนับสนุนให้บริษัทฯ สามารถจ่ายเงินปันผลได้ในระดับสูง ในปี 2550
อัตราส่วนหนี้สินรวมต่อทุนลดลงเป็น 71% จาก 73% ในปี 2549 เนื่องจากบริษัทฯ
มีการจ่ายชำระคืนหุ้นกู้บางส่วน ส่วนของผู้ถือหุ้นในปี 2550 เท่ากับ 75,461 ล้านบาท ลดลง 2.8%
จาก 77,599 ล้านบาท ในปี 2549 จากการที่บริษัทฯ จ่ายเงินปันผลมากกว่า 100% ของกำไรสุทธิ
โดยเงินปันผลที่มีการจ่ายไปแล้วในปี 2550 เท่ากับ 18,658 ล้านบาท
คิดเป็นเงินปันผลต่อหุ้นเท่ากับ 6.30 บาท ทั้งนี้ กำไรสะสมที่ยังไม่ได้จัดสรร ณ สิ้นปี
มีจำนวนเท่ากับ 49,999 ล้านบาท

บริษัทฯ
มีสถานะกระแสเงินสดที่ดีเพียงพอต่อการลงทุนขยายเครือข่ายพร้อมกับการจ่ายเงินปันผลให้แก่ผู้ถือหุ้น
ในปี 2550 บริษัทฯ มีแหล่งที่มาของเงินทุนหลักๆ
จากกระแสเงินสดจากการดำเนินงานหลังหักดอกเบี้ยและภาษีแล้ว เป็นจำนวน 36,235 ล้านบาท
และได้มีการกู้ยืมเงินเพิ่มเติมระหว่างปีเป็นจำนวนทั้งสิ้น 8,501 ล้านบาท โดยบริษัทฯ
ได้ใช้เงินทุนเหล่านี้ไปในการลงทุนเครือข่ายรวมจำนวน 17,105 ล้านบาท
และชำระคืนเงินกู้จำนวน 11,523 ล้านบาท รวมถึงจ่ายเงินปันผลจำนวน 18,658 ล้านบาท
สุทธิแล้วบริษัทฯ มีเงินสดลดลงเป็นจำนวน 4,254 ล้านบาท